Tob.10.13 et dixit illi, Filia, honorem habe socero tuo, et socrui tuae, ipsi amodo sunt parentes tui, tanquam pater tuus et mater tua, qui te genuerunt. Vade salva filia, audiam de te auditionem bonam in vita mea, et gaudium, et osculatus est eam, et dimisit illam. Et Anna dixit Thobiae, Fili et frater dilecte, salvum te perducat Dominus coeli, et det mihi ut videam filios de Sarra filia mea antequam moriar, ut delecter coram Domino coeli. Ego trado tibi Sarram filiam meam, tanquam bonum depositum. Et non vexes eam omnibus diebus vitae tuae. Vade fili salvus et sanus, ego mater tua amodo, et Sarra uxor tua. Diligat te Dominus et illam, ut sitis in loco sanctitatis omnibus diebus vitae vestrae. Et osculata est utrosque, et dimisit illos sanos. Et discessit Thobias a Raguhele, gaudens et benedicens Deum coeli et terrae, regem omnium, quia direxit viam eius, et benedixit Raguheli, et Annae uxori illius, et dixit, Iniunctum est mihi a Domino, honorari vos omnibus diebus vitae vestrae.